Diari Oficial de la Generalitat Valenciana


Sumari del DOGV 3073, del 08-09-1997 (1997/9664)

ORDRE de 7 de juliol de 1997, de la Conselleria de Sanitat, per la qual estableix les condicions econòmiques aplicables a l'assistència sanitària concertada amb mitjans aliens durant l'any 1997 en l'àmbit de la conselleria.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/07/07/(2)/dof/vci/html**

### Dades del document

Número de DOGV
:   3073

Data del DOGV
:   08-09-1997

Secció del DOGV
:   DISPOSICIONS GENERALS

Número del document
:   1997/9664


Data del document
:   07-07-1997

Organisme emissor
:   Conselleria de Sanitat

Tipus de document
:   Ordre

Correcció d'errades

ORDRE de 7 de juliol de 1997, de la Conselleria de Sanitat, per la qual estableix les condicions econòmiques aplicables a l'assistència sanitària concertada amb mitjans aliens durant l'any 1997 en l'àmbit de la conselleria.  
L'Ordre de 24 de gener de 1994 (DOGV núm. 2.209, de 17 de febrer) de la Conselleria de Sanitat i Consum va establir les tarifes màximes aplicables a l'assistència prestada amb mitjans aliens a la conselleria durant els anys 1993 i 1994.  
Durant els anys 1995 i 1996 s'han adoptat tots els concerts establits per la Conselleria de Sanitat als mecanismes de contractació previstos en la Llei 13/1995, de 18 de maig, de Contractes de les Administracions Públiques, i l'ordre esmentada era prorrogada tàcitament en no haver-se publicat cap altra disposició que actualitzara les tarifes aplicables.  
Així mateix, en tots els concerts assistencials subscrits està prevista la possibilitat de revisió de les contraprestacions econòmiques per a cada exercici, segons el que dispose la conselleria mitjançant una ordre de revisió de tarifes. Per a l'any 1997, tenint en compte l'evolució de l'índex de preus, la repercussió dels costos sobre els serveis, les diferències amb les tarifes aplicables a la resta del territori nacional i les disponibilitats pressupostàries de la Generalitat Valenciana, s'ha considerat adequat publicar aquesta revisió dels preus aplicables als concerts vigents.  
Per això, i d'acord amb els articles 90.4 de la Llei 14/1986, de 25 d'abril, General de Sanitat, i 163 de la Llei 13/1995, de 18 de maig, de Contractes de les Administracions Públiques, fent ús del Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i de la disposició final primera de l'Ordre de 10 de març de 1997 de la Conselleria de Sanitat, per la qual es fan delegacions en matèria econòmica i pressupostària, a proposta de la Direcció General d'Assistència Especialitzada,  
ORDENE  
Article 1. Les tarifes màximes i les normes generals de revisió  
1.1 Les tarifes màximes aplicables a l'assistència sanitària prestada amb mitjans aliens a la Conselleria de Sanitat vigents durant 1997 seran les que contenen els diferents annexos d'aquesta ordre.  
1.2 Els concerts que tinguen prevista en les seues clàusules la renovació dels preus d'acord amb aquesta ordre modificaran les seues tarifes en la proporció establida en els annexos esmentats per a cada un dels serveis a què es referisca el concert, sempre que amb això no superen la tarifa màxima aplicable a cada servei, en el qual cas s'aplicarien només fins arribar a aquest màxim.  
Article 2. L'assistència en règim d'hospitalització  
2.1 Les tarifes màximes d'hospitalització en la modalitat de pagament per estada en centres concertats seran les que figuren en l'annex I de aquesta ordre, segons cada dia d'estada i cada llit ocupat, i segons el grup i el nivell en què es classifica a aquest efecte cada centre concertat, diferenciant la tarifa corresponent en els casos d'actuació amb els metges propis del centre de la que s'aplicarà quan el control del pacient el duguen a terme metges de la Conselleria de Sanitat assignats al centre.  
2.1 La classificació per grup i per nivell dels centres es farà, mentre no hi haja un nova normativa actualitzada, equiparant-los d'acord amb la Resolució d'11 d'abril de 1980 de la Secretaria d'Estat per a la Sanitat per la qual regula l'assistència sanitària amb mitjans aliens als beneficiaris de la Seguretat Social (BOE núm. 107, de 03.03.1980).  
Article 3. L'assistència en règim ambulatori  
3.1 Les tarifes màximes que percebran els centres assistencials amb què es concerta l'atenció de malalts beneficiaris dels sistema sanitari públic en règim ambulatori, en concepte de primeres consultes de facultatius, atenció ambulatòria d'urgències i intervencions quirúrgiques menors ambulatòries, seran les que s'estableixen en l'annex II d'aquesta ordre.  
3.2 Les consultes successives i les revisions ambulatòries posthospitalàries, quan estiga previst així, es pagaran al preu que resulta de calcular el 50% de la primera consulta.  
3.3 No obstant el que disposen els apartats anteriors, als centres hospitalaris oncològics se'ls pagarà per cada consulta ambulatòria, primera o successiva, o revisions posteriors al primer tractament, la tarifa fixada per a l'estada al grup i el nivell en què el centres estiga classificat, sempre que estiga concertat com a oncològic per la Conselleria de Sanitat.  
Article 4. Els serveis sanitaris de diagnòstic i tractament  
4.1 Les tarifes màximes que es poden percebre pels conceptes de serveis sanitaris de diagnòstic o tractament seran les que hi ha en l'annex III d'aquesta ordre.  
4.2 Les pròtesis o el material d'osteosíntesi que siga necessari implantar als pacients beneficiaris de la Seguretat Social hospitalitzats es podran facturar a càrrec de la Conselleria de Sanitat si està estipulat així en el concert vigent i no estan expressament inclosos en el preu del concert.  
Article 5. El transport sanitari  
Les tarifes màximes que podrà percebre pel concepte de transport sanitari concertat en les seues diferents modalitats seran les que estableix l'annex IV de aquesta ordre.  
Article 6. Les explantaments d'òrgans  
Als centres concertats que estiguen acreditats per fer explantaments d'òrgans i teixits de donadors múltiples, quan en facen a persones assegurades o beneficiàries de la Conselleria de Sanitat amb dret a la prestació d'assistència sanitària, a sol·licitud d'aquesta i de la manera que s'establisca, s'abonaran al centre durant l'any 1997 les quantitats que indica l'annex V d'aquesta ordre.  
Article 7. La compensació de despeses  
7.1 La direcció territorial o la gerència de l'àrea corresponent de la Conselleria de Sanitat pagarà per cada sessió d'hemodiàlisi domiciliària amb màquina, en concepte de compensació de les despeses d'aigua, electricitat i altres que es produïsquen al domicili del pacient, la quantitat establida en l'annex VI d'aquesta ordre. Aquest import li serà compensat al pacient mateix o, si n'hi ha, al seu representant legal, i es liquidarà per mensualitats corresponents a les sessions efectuades en el mes anterior.  
7.2 El nombre de sessions realitzades s'establirà a partir de la facturació presentada per l'empresa concertada per al subministrament del material de diàlisi, i durà la conformitat del facultatiu del servei de nefrologia encarregat de la vigilància del pacient.  
7.3 En cap cas el nombre de sessions objecte de compensació podrà ser superior a divuit (18) al mes.  
7.4 La direcció territorial o la gerència d'àrea corresponent de la Conselleria de Sanitat pagaran als beneficiaris de la Seguretat Social sotmesos a oxigenoteràpia domiciliària amb concentrador, en concepte de compensació de les despeses d'electricitat i altres que es produïsquen al domicili del pacient, derivats dels concentradors d'oxigen, la quantitat que indica el mateix annex VI d'aquesta ordre. Aquesta quantitat es pagarà al pacient mateix o, si n'hi ha, al seu representant legal, i es liquidarà per mensualitats corresponents al tractament efectuat el mes anterior.  
7.5 La justificació del subministrament es farà mitjançant la facturació presentada per l'empresa concertada per al subministrament del material d'oxigenoteràpia a domicili mitjançant el concentrador.  
Article 8. Models de contractació per pressupost fix  
8.1 La Conselleria de Sanitat podrà concertar la gestió d'un servei determinat mitjançant la modalitat denominada de pressupost fix.  
8.2 Per a això caldrà fixar en els plecs de contractació les condicions econòmiques proposades en cada cas, incloent-hi, alhora que el preu fixat per la realització del total dels serveis, la definició detallada dels mitjans, les condicions i els requisits i també de les previsions d'activitat màxima i mínima i els mecanismes d'avaluació, control i seguiment dels concerts d'aquesta modalitat.  
Article 9. Gravàmens i efectes econòmics  
9.1 Les tarifes indicades en els articles anteriors inclouen tots els impostos, les taxes i les càrregues legals establides o que puguen establir-se durant la vigència de les presents tarifes, considerant-se les tarifes estipulades com a preu cert.  
9.2 Les modificacions de tarifes aplicables d'acord amb aquesta ordre es produiran amb efecte econòmic des del primer dia de genera de 1997.  
9.3 No obstant això, i d'acord amb l'article 104 i concordants de la Llei 13/1995, de 18 de maig, de Contractes de les Administracions Públiques, la revisió de les tarifes aplicables en els concerts el procediment de contractació dels quals hi estiga sotmesa serà d'aplicació el dia 1 de gener de 1997 si han transcorregut sis mesos des de l'adjudicació inicial i se n'ha executat el 20% de l'import. En els casos en què no concórreguen aquestes circumstàncies, els efectes econòmics de la revisió escauran des del dia 1 del mes següent en què es tinguen els requisits anteriors.  
DISPOSICIÓ DEROGATÒRIA  
Queden derogades les normes d'igual o inferior rang en tot allò que s'opose al que estableix aquesta ordre.  
DISPOSICIONS FINALS  
Primera  
Es faculta les direccions generals d'Atenció Especialitzada i de Recursos Econòmics de la Conselleria de Sanitat per a l'establiment de les instruccions que calguen per a l'aplicació d'aquesta ordre i en particular per dictar les resolucions individuals de modificació de tarifes que es puga aplicar a cada empresa concertada.  
Segona  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 7 de juliol de 1997  
El conseller de Sanitat,  
JOAQUÍN FARNÓS GAUCHÍA


Còpia Permalink ELI